Vančo, Branislav, poslanec NR SR (2023-12-19):
Ďakujem za slovo, pán predsedajúci. Vážení kolegovia, vážené kolegyne, dovoľte mi na úvod poďakovať všetkým ľuďom, ktorí dnes prišli na slovenské námestia a námestia slovenských miest a boli to desaťtisíce ľudí, ktorí prišli na tie námestia preto, aby vyjadrili hlboký nesúhlas s krokmi tejto vlády, a to vrátane tohto zákona, ktorý tu dnes prejednávame. Ďakujem. Tento zákon má v podstate dva hlavné ciele, jednak vytvoriť trafiku pre Slovenskú národnú stranu, pričom celá tvorba tohto ministerstva, tejto novej inštitúcie je absolútne nepripravená, nezdôvodnená a úplne zbytočná, resp. kontraproduktívna, pretože peniaze, ktoré mohli ísť priamo do športu, na podporu cestovného ruchu, udržateľného cestovného ruchu, tak pôjdu na budovy, nájmy, autá, platy úradníkov a tak ďalej. Ten druhý dôvod alebo cieľ, ktorému sa budem ja obšírnejšie venovať v mojom vystúpení, je únos nezávislých inštitúcií, a to cez zmenu podmienok ich odvolávania, teda odvolávania ich šéfov a menovania týchto šéfov, aby nemohli byť skutočnou protiváhou vláde, ktorá má chrániť verejný záujem, ale naopak, aby tieto, tieto úrady robili to, čo vyhovuje parciálnym záujmom politických strán, ale nielen im, ale podľa znenia zákonov týchto navrhovaných zákonov pravdepodobne aj v prospech niektorých finančných skupín. Ide vyslovene o ukážkovú politizáciu nezávislých učebníc, pardon, nezávislých inštitúcií ako z učebnice nedemokratického ovládnutia štátu. Mimochodom, takúto politizáciu vláda vo svojom programovom vyhlásení vlády razantne odmietla, ale to je len ďalší prípad, kedy táto koalícia jedno hovorí alebo sľubuje a potom robí úplný opak. Na tomto mieste, myslím, že je priestor, aby sme si povedali, o aké inštitúcie ide a čo tieto inštitúcie robia, aké majú právomoci a kompetencie, aby sme vedeli vyhodnotiť, ako vážny krok týmto zákonom vláda robí a ako vážny je tento únos nezávislých inštitúcií. Ide o štyri veľmi dôležité inštitúcie. Tým prvým je Protimonopolný úrad Slovenskej republiky, ktorého hlavným poslaním je chrániť a podporovať hospodársku súťaž a vytvárať podmienky pre jej ďalší rozvoj. Súťaž medzi podnikateľmi je základným mechanizmom trhovej ekonomiky, má podporovať inovácie, znižovať výrobné náklady a zvyšovať výkonnosť celého hospodárstva. Firmy stimulované konkurenciou sa snažia ponúkať kvalitnejšie výrobky za nižšie ceny, aby súťaž riadne fungovala, súťažné právo zakazuje praktiky, ktoré ju obmedzujú. Úlohou úradu je zasahovať proti zakázaným praktikám, kontrolovať štruktúru trhov a pôsobiť na vytváranie priaznivých konkurenčných podmienok. Na tento účel úrad v rámci svojej pôsobnosti v zmysle zákona a o ochrane hospodárskej súťaže posudzuje napríklad dohody medzi podnikateľmi, ktoré obmedzujú hospodársku súťaž, napríklad ak ide o kartely a ďalšie typy obmedzujúcich dojednaní medzi podnikateľmi, ktorým býva zväčša zmiernenie konkurencie a následný nárast cien. Takisto úrad dohliada na to, aby nedošlo k zneužívaniu dominantného postavenia na trhu. Úrad kontroluje, či zo strany dominantných podnikov nedochádza k zneužitiu ich trhovej sily, najmä ak sa tieto podnikateľské subjekty snažia vytlačiť z trhu svojich konkurentov. Takisto úrad dohliada na koncentrácie prostredníctvom kontroly koncentrácií, úrad skúma dopady veľkých transakcií na štruktúru trhov, kontrola koncentrácií predstavuje preventívny nástroj úradu. Protimonopolný úrad taktiež dohliada na konanie orgánov štátnej správy a samosprávy, úrad má možnosť zasiahnuť aj voči orgánom štátnej správy alebo územnej samosprávy, ak zvýhodňujú určitého podnikateľa alebo iným spôsobom obmedzujú súťaž. Tu môžme vidieť, aké dôležité kompetencie tento úrad má, ako veľmi môže niekomu pomôcť alebo, naopak niekomu uškodiť. O porušení zákona protimonopolný úrad rozhoduje v správnom konaní, pričom môže uložiť pokutu až do výšky 10 % obratu za predchádzajúce účtovné obdobie, a to aj opakovane. Úrad môže tiež uložiť povinnosť zdržať sa protiprávneho konania alebo odstrániť protiprávny stav. Zároveň protimonopolný úrad ako koordinátor pomoci v zmysle zákona o štátnej pomoci plní úlohy pri ochrane hospodárskej súťaže aj v oblasti štátnej pomoci. Úrad je koordinátorom pomoci vo vzťahu k akejkoľvek štátnej a minimálnej pomoci poskytovanej na území Slovenskej republiky a koordinuje tiež investičnú pomoc. Treba zdôrazniť, že protimonopolný úrad a jeho ovládnutie sa dostalo na program až na základe pozmeňujúceho návrhu pána Michelka, ktorý vlastne nevie alebo nechce povedať, kto tento pozmeňujúci návrh písal, avšak európska komisárka stihla vládu upozorniť, že týmto pozmeňujúcim návrhom, alebo týmto návrhom zákona vláda ide porušiť európske právo. Na dôvažok niekoľko dní predtým, ako tento pozmeňujúci návrh pokútne prišiel do tohto parlamentu, tak sme sa dozvedeli, že Penta, finančná skupina, kupuje Nový čas a popritom sme sa dozvedeli tiež, že úrad vyhlásil, že bude prešetrovať túto transakciu, pretože má podozrenie, že došlo k obídeniu úradu a jeho kompetencií posudzovať takéto transakcie, kde môže dochádzať k obmedzovaniu trhu alebo k praktikám, ktoré by mohli znamenať zníženie konkurenčného prostredia. Takže môže si každý urobiť názor, prečo pôvodne protimonopolný úrad nebol v tomto balíku zmien a teraz aj po tom, čo vysvitlo, že finančná skupina kupuje, kupuje Nový čas, tak prišiel potom tento pozmeňovák. Ďalším úradom, ktorý má podliehať tomuto návrhu zákona a ktorý má byť ovládnutý, je Úrad pre dohľad nad zdravotnou starostlivosťou, ktorý vykonáva dohľad nad verejným zdravotným poistením tým, že dohliada na dodržiavanie ustanovení zákona o zdravotných poisťovniach a dohľade nad zdravotnou starostlivosťou a zákona o zdravotnom poistení, vydáva povolenia a iné rozhodnutia podľa zákona o dohľade a dohliada na plnenie ním vydaných rozhodnutí vrátane podmienok určených v týchto rozhodnutiach. Rozhoduje aj o námietkach poistenca alebo platiteľa poistného proti výkazu nedoplatkov, ak námietkam nevyhovela zdravotná poisťovňa, čiže chráni poistencov pred zdravotnými poisťovňami, resp. pred ich ľubovôľou. Úrad vydáva rozhodnutia vo veciach prerozdelenia poistného, takisto o pokutách za porušenie povinností ustanovených zákonom, o dohľade a zákonom o zdravotnom poistení, rozhoduje o odvolaní proti rozhodnutiu, zdravotné poistenie o zamietnutí žiadosti o udelenie súhlasu s plánovanou ústavnou zdravotnou starostlivosťou a takisto zasiela ministerstvu zdravotníctva rozhodnutia o mesačnom prerozdeľovaní preddavkov na poistné a rozhodnutia o ročnom prerozdeľovania poistného vydané jednotlivými zdravotnými poisťovňami. Vydáva tiež platobný výmer na pohľadávky vyplývajúce z neuhradeného preplatku na poistnom, sleduje a vyhodnocuje údaje uvádzané vo výkazoch, hláseniach, prehľadoch a iných správach predkladaným úradu zdravotnými poisťovňami. Úrad vykonáva dohľad nad poskytovaním zdravotnej starostlivosti tým, že dohliada na správne poskytovanie zdravotnej starostlivosti a vedenie zdravotnej dokumentácie a za podmienok ustanovených zákonom o dohľade, ukladá sankcie, podáva návrhy na uloženie sankcie, ukladá opatrenia na odstránenie zistených nedostatkov alebo ukladá povinnosť prijať opatrenia na odstránenie zistených nedostatkov. Úrad takisto vykonáva dohľad nad zdravotnou poisťovňou v nútenej správe a počas likvidácie určuje výšku podielu poistencov zdravotnej poisťovne na celkovom počte poistencov jednotlivým zdravotným poisťovniam. Kontroluje správnosť zaradenia poistenca alebo platiteľa poistného do zoznamu poistencov a platiteľov poistného. Z toho všetkého je zrejmé, že Úrad pre dohľad nad zdravotnou starostlivosťou má kľúčovú úlohu v celom zdravotníckom sektore a môže naozaj veľmi pomôcť trebárs poisťovniam alebo, naopak, môže pomôcť aj poistencom, alebo ľuďom a pacientom. Ak je v nesprávnych rukách, tak to môže dopadnúť naozaj zle. A ja by som ešte odcitoval na tomto mieste aj z listu predsedníčky Úradu pre dohľad nad zdravotnou starostlivosťou, ktorá reaguje vlastne na tento zámer ovládnuť túto inštitúciu koalíciou. Citujem: „Keďže Ministerstvo zdravotníctva Slovenskej republiky zatiaľ riadne nevysvetlilo dôvody, pre ktoré sa má zmeniť jestvujúci postup vymenúvania a odvolávania predsedu úradu a prečo sa to má udiať ešte aj v skrátenom legislatívnom konaní, teda bez verejnej a odbornej diskusie, vzniká dôvodné podozrenie, že za týmto návrhom novely sú zase len zištné záujmy finančných skupín.“ Pripomínam v mene zatiaľ nezávislého úradu, že zdravotná poisťovňa Dôvera má na svojich účtoch nerozdelený zisk vo výške 176 mil. eur, ktorý ešte nepodlieha regulácii schválenej až od 1. 1. 2023 a čaká na vyplatenie akcionárom, a je to v súčasnosti iba Úrad pre dohľad nad zdravotnou starostlivosťou, ktorý na to upozorňuje. Verejný záujem, teda záujem o kvalitné, dostupné a cenovo prístupné zdravotníctvo musia tak strážiť predovšetkým verejné orgány, pretože tie súkromné zaujíma najmä profit. Táto hnacia sila vysokej renty pravdepodobne prispela aj k ďalšiemu návrhu, o ktorom sa zatiaľ málo hovorí, ale budete o ňom hlasovať. Ide o zvýšenie zdravotných odvodov, a to výlučne na ťarchu zamestnávateľov, pričom avizovaný nárast predstavuje razantné zvýšenie odvodov živnostníkov a zamestnávateľov až o desať percent, čím sa tieto odvody z pohľadu slovenských zamestnávateľov stanú definitívne najvyššími v Európskej únii. Čo je ešte závažnejšie, odhadujeme, že táto suma bude znamenať, že od budúceho roka tak zamestnávatelia odvedú zdravotným poisťovniam zhruba o štyristo miliónov eur ročne viac ako doteraz, z toho asi jednu tretinu v prospech investičného fondu PENTA INVESTMENTS LIMITED so sídlom v daňovom raji na Jersey. Bez toho, aby mal občan garantovaný úžitok. Len súkromné zdravotné poisťovne pritom mali už k 30. 9. 2023 na bankových účtoch k dispozícii cez tristo miliónov eur. Tým tretím úradom, ktorý sa snaží táto koalícia ovládnuť, je Úrad pre reguláciu sieťových odvetví. Tento úrad je štátnym orgánom s celoslovenskou pôsobnosťou a úlohou tohto úradu je v sieťových odvetviach, v elektroenergetike, plynárenstve, tepelnej energetike a vo vodnom hospodárstve ochraňovať koncového spotrebiteľa pred zneužitím dominantného postavenia monopolných dodávateľov energií a vody a zároveň dbať na návratnosť investícií podnikateľských subjektov, aby dodávka energií a vody bola spoľahlivá a bezpečná. Pri výkone svojej pôsobnosti postupuje úrad nestranne a nezávisle, dosiaľ. Štátne orgány, orgány územnej samosprávy, iné orgány verejnej moci, ani ďalšie osoby nesmú ovplyvňovať úrad pri vykonávaní jeho pôsobnosti. Úrad má regulovať nasledovné činnosti: výroba, prenos, distribúcia a dodávka elektriny a s nimi súvisiace služby, výkon činností organizátora krátkodobého trhu s elektrinou, výkon činností výkupcu elektriny, výroba, preprava, distribúcia, uskladňovanie a dodávka plynu a s nimi súvisiace služby, výroba, distribúcia a dodávka tepla, výroba, distribúcia a dodávka pitnej vody verejným vodovodom, odvádzanie a čistenie odpadovej vody verejnou kanalizáciou a odber povrchovej vody a energetickej vody z vodných tokov a využívanie hydroenergetického potenciálu vodných tokov. Tým štvrtým a posledným úradom, ktorý sa dostal do pozornosti vlády a koalície, je štatistický úrad, ktorý je ústredným orgánom štátnej správy Slovenskej republiky pre oblasť štátnej štatistiky. Jeho postavenie upravuje zákon č. 575/2001 o organizácii činnosti vlády a organizácii ústrednej štátnej správy, ktorý sa práve koalícia snaží novelizovať. Úrad plní úlohy podľa tohto zákona, zákona o štátnej štatistike a úlohy stanovené ďalšími všeobecne záväznými právnymi predpismi. Štatistický úrad pôsobí ako samostatná, nezávislá inštitúcia od 1. januára 1993, teda od vzniku Slovenskej republiky. Dosiaľ nebol žiadny pokus túto nezávislú inštitúciu nejakým spôsobom ovládnuť, získať pod kontrolou alebo pod kontrolu. V podstate každá vláda rešpektovala, že tento úrad má mať nezávislé postavenie a že tam majú pracovať odborníci a dodávať tie produkty alebo dodávať to, na čo bol tento úrad zriadený. Táto vláda však z nepochopiteľných dôvodov, ako uviedol aj môj kolega Dubéci, sa snaží ovládnuť aj tento úrad a, samozrejme, my nevieme prečo. Môžme sa domnievať, môžme, môžme špekulovať, ale keďže ani v dôvodovej správe, ani v tejto rozprave nezaznelo, nezazneli dôvody a argumenty, prečo by sa malo v podstate postavenie tohto úradu zmeniť, tak to nevieme. Každopádne tento štatistický úrad sa riadi zákonom o štátnej štatistike, ktorý upravuje podmienky získavania štatistických informácií potrebných na posudzovanie sociálnoekonomického vývoja, postavenia a pôsobnosť orgánov vykonávajúcich štátnu štatistiku, úlohy orgánov verejnej moci v oblasti štátnej štatistiky, práva a povinnosti spravodajských jednotiek, ochranu dôverných štatistických údajov pred zneužitím, poskytovanie a zverejňovanie štatistických údajov, zabezpečovanie porovnateľnosti štatistických informácií a plnenie záväzkov vyplývajúcich z medzinárodných zmlúv v oblasti štátnej štatistiky, ktorými je Slovenská republika viazaná. V súlade so zákonom o štátnej štatistike štatistický úrad zostavuje v súčinnosti s ministerstvami a štátnymi organizáciami program zisťovaní, určuje metodiku štatistických zisťovaní, určuje spôsob tvorby registrov, organizuje a vykonáva reprezentatívne výskumy verejnej mienky, zverejňuje výsledky štatistických zisťovaní za Slovenskú republiku a za jednotlivé územné správne celky. Okrem úloh štátnej štatistiky plní Štatistický úrad Slovenskej republiky aj špecifické úlohy v oblasti prípravy volieb a referend, na to by som chcel upozorniť, lebo keď nemáme jasné informácie, prečo koalícia toto robí, tak sa môžme, môžme špekulovať a toto je veľmi dôležitá vec, dôležitá kompetencia, že štatistický úrad plní i veľmi špecifické úlohy v oblasti prípravy volieb a referend a spracovaní ich výsledkov. Ja dúfam, že v tejto rozprave ešte zaznejú tieto argumenty, aby sme nemuseli špekulovať a vlastne obviňovať koalíciu z tých najhorších úmyslov, a musíme tak robiť len preto, že nie sú ochotní diskutovať, že to robia v skrátenom legislatívnom konaní, na ktoré nie sú žiadne dôvody. A nám nič iné neostáva, len v tejto debate poukazovať na to, aké hrozné veci sa tu dejú. A preto za tento zákon určite nebudeme hlasovať. Ďakujem za pozornosť. (Potlesk.)